SOSIAALI- JA TERVEYSMINISTERIÖ		MUISTIO			STM125:05/2001
Sosiaali- ja terveyspalveluosasto
							26.9.2001			

Tarvittavat palvelut saadaan ilman kohtuutonta viivettä.  hoitokäytäntöjen valtakunnallisten suositusten ja alueellisten hoito-ohjelmien toteuttaminen ja toimeenpano. uusien tutkimus- ja hoitomenetelmien kehittäminen, arviointi ja käyttöönotto

Väestölle tarjottujen terveydenhuoltopalvelujen määrissä on huomattavia alueellisia  ja kunnittaisia eroja. Eroja selittävät  hoitoindikaatioerot, mutta myös väestön koulutusrakenne ja sosiaaliset tekijät. Hoitoindikaatioiden eroista johtuvista palvelutarjonnan määrien vaihteluista seuraa huomattavia kustannusvaikutuksia. Maan ruotsinkielisen vähemmistön palvelujen tuotanto on toteutettu pääasiassa samoissa yksiköissä kuin muun väestönkin. Erityisesti suurissa kaupungeissa asuu suuriakin etnisiä vähemmistöjä, joiden palvelujen saatavuudesta tulee huolehtia.  Palvelujen saatavuutta voidaan mitata vuosittain väestölle tarjottujen palvelujen määrillä ja vertailemalla jonotusaikojen mediaaneja ja aritmeettisia keskiarvoja. Erikoissairaanhoidon palveluista vain  neljäsosa on harkinnanvaraista toimintaa. Muu on päivystyspalveluiden tuottamista ja välttämättömien hoitopalvelujen tarjoamista (esim. syöpäpotilaiden hoito). Perusterveydenhuollossa suhde on tasaisempi. 

Palvelujen saatavuudessa on sekä tarjottujen hoitojen määrällä että jonotusaikojen pituuden perusteella huomattavia alueellisia eroja. Erikoissairaanhoidossa pisimpään jonotetaan eräisiin ortopedisiin hoitoihin sekä kaihileikkauksiin. Pisimpään jonotetaan pääsääntöisesti suurimpiin sairaaloihin ja pääkaupunkiseudun muihin yksiköihin. Hoitoindikaatioita yhtenäistämällä, kohdentamalla palvelut nykyistä tehokkaammin, sekä monipuolistamalla välimuotoisia palveluita voitaisiin hoidon saatavuutta  huomattavasti parantaa. Sosiaali- ja terveydenhuollon tavoite- ja toimintaohjelmassa on yhdeksi päämääräksi asetettu palveluiden saatavuuden turvaaminen sekä laadun varmistaminen muun muassa hoitosuositusten avulla. 

Suomessa on viime vuosina laadittu noin 30 kansallista hoitosuositusta, pääasiassa Lääkäriseura Duodecimin koordinoimana. Sairaanhoitopiirit ovat yhteistyössä perusterveydenhuollon kanssa tuottaneet eri sairauksia koskevia alueellisia hoito-ohjelmia, joihin sisältyy myös yhteistyötä sosiaalihuollon kanssa. Suositusten ja hoito-ohjelmien käytäntöön soveltamisessa on runsaasti parannettavaa. Alueelliset hoitokäytäntöerot johtunevat suurelta osin siitä, ettei suosituksia eikä hoito-ohjelmia koeta riittävästi omaa toimintaa tukevaksi.

Uusien tutkimus- ja hoitomenetelmien käyttöönotto on ollut osittain suunnittelematonta ja se on tapahtunut ilman asianmukaista arviota kustannushyötysuhteesta ja vaikuttavuudesta. Monet menetelmät ja tekniikat on otettu käyttöön ilman asianmukaista koulutusta. Eräiden hoitojen ja menetelmien  käyttöönotto viivästynyt tarpeettomasti. Uusien lääkkeiden käyttöönotton osalta on olemassa lääkelaitoksen ylläpitämä valvontamekanismi.

Kaikkien tutkimus- ja hoitomenetelmien vaikutuksista ei ole riittävästi tietoa. Hoitosuosituksia laadittaessa pyritään pitäytymään näyttöön perustuvissa hoidoissa. Voimavarojen käyttö tällaiseen toimintaan parantaa terveydenhuollon vaikuttavuutta.

Taustatyössä tulee erityisesti selvittää:

•	Tulisiko antaa normeja, ohjeita tai suosituksia enimmäisajoista, joiden puitteissa hoidon arvio ja tarpeelliseksi katsottu hoito tulee toteuttaa? Mikä mahdollisen ohjeistuksen toimeenpanotapa ja seurantajärjestelmä olisi?

•	Miten  valtakunnallisten hoitosuositusten ja alueellisten hoito-ohjelmien käyttöönottoa voidaan parhaiten edistää?

•	Miten valtakunnallisten hoitosuositusten ja alueellisten hoito-ohjelmien laatimista voitaisiin parhaiten  nopeuttaa ja siten turvata voimavarojen järkevää kohdentamista? 

•	Miten uusien teknologioiden ja hoitomenetelmien arviointia tulee valtakunnallisesti ja alueellisesti kehittää? 

•	Miten voidaan parhaiten taata, että teknologioiden ja hoitomenetelmien arvioinnin tulokset vaikuttavat käytännön toimintaan palvelujärjestelmän eri tasoilla (mukaan luettuna yksityinen ja kolmas sektori)? 

•	Mitä ovat ne toimenpiteet, joilla edellä mainitut esitykset toteutetaan?